Komisijos sprendimas
2004 m. balandžio 23 d.
dėl patariamųjų grupių, sprendžiančių bendros žemės ūkio politikos klausimus
(2004/391/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1) Komisija turėtų siekti išsiaiškinti socialinių ir ūkio vienetų ir vartotojų nuostatas klausimais, susijusiais su įvairia bendro rinkos organizavimo veikla ir kitomis bendros žemės ūkio ir kaimo plėtros politikos sritimis.
(2) Visi ūkio vienetai, tiesiogiai dalyvaujantys rinkos organizavimo veikloje ir patiriantys žemės ūkio politikos sprendimų poveikį, taip pat vartotojai turi turėti galimybę dalyvauti rengiant Komisijos prašomos nuomonės projektus.
(3) Atitinkamos ūkinės sąjungos ir vartotojų grupės valstybėse narėse Bendrijos lygiu įkūrė organizacijas, kurios tokiu būdu atstovauja atitinkamoms organizacijoms visose valstybėse narėse.
(4) Patariamoji struktūra, sprendžianti žemės ūkio klausimus, gyvuoja nuo 1962 metų. Po 1999 m. ir 2003 m. bendros žemės ūkio politikos reformų ir atsižvelgiant į Europos Sąjungos plėtrą 2004 m., šią struktūrą būtina keisti. 1998 m. kovo 11 d. Komisijos sprendimas 98/235/EB dėl patariamųjų komitetų, sprendžiančių bendros žemės ūkio politikos klausimus [1] turi būti pripažintas netekusiu galios ir pakeistas nauju sprendimu.
(5) Siekiant išvengti sumaišties dėl formuluotės, vartojamos 1999 m. birželio 28 d. Tarybos sprendime 1999/468/EB, nustatančiame Komisijos naudojimosi jai suteiktais įgyvendinimo įgaliojimais tvarką [2], patariamiesiems komitetams tikslinga nevartoti termino "komitetai" šiuo sprendimu įkurtų institucijų pavadinimui,
NUSPRENDĖ:
1 straipsnis
1. Prie Komisijos steigiamos šios grupės:
a) I priede išvardytos patariamosios grupės;
b) 4 straipsnio 1 dalyje nurodytos darbo grupės.
2. Patariamosios grupės gali konsultuotis su Komisija visais klausimais, susijusiais su bendra žemės ūkio politika ir kaimo plėtros politika bei jos įgyvendinimu, o visų pirma dėl bendro rinkos organizavimo ir priemonių, kurių turi imtis Komisija šioje situacijoje.
2 straipsnis
1. 1 straipsnyje nurodytos grupės atstovauja šioms socialinėms ir ekonominėms interesų grupėms pagal 3 straipsnyje nurodytas sąlygas:
- žemės ūkio gamintojų ir žemės ūkio kooperatyvų,
- žemės ūkio ir maisto gamybos pramonės,
- žemės ūkio produktų ir maisto produktų prekybos,
- žemės ūkio ir maisto pramonės darbuotojų, vartotojų ir aplinkosaugininkų.
Tam tikrais atvejais gali būti atstovaujama kitoms interesų grupėms.
2. Patariamųjų grupių sudėtis kiekvienai socialinių ir ekonominių interesų grupei skiriamų vietų atžvilgiu nurodyta II priede.
3 straipsnis
1. Komisija prašo Bendrijos lygiu įkurtas ir Komisijos interesų grupių sąraše išvardytas socialines ir ekonomines organizacijas (toliau - socialinės ir ekonominės organizacijos) paskirti ekspertus. Socialinės ir ekonominės organizacijos turi būti tos, kurios geriausiai atstovauja 2 straipsnio 1 dalyje nurodytoms interesų grupėms, įskaitant socialinius partnerius, ir jų veikla turi būti susijusi su bendra žemės ūkio politika ir kaimo plėtra.
2. Socialinės ir ekonominės organizacijos paskirdamos ekspertus siekia užtikrinti, kad įvairiems interesams jų sektoriuje yra atstovaujama.
3. Komisija gali atsisakyti socialinės ir ekonominės organizacijos paskirto eksperto, jei jo paskyrimas neatrodo tinkamas, ypač interesų konflikto atveju. Tokiu atveju Komisija nedelsdama praneša socialinei ir ekonominei organizacijai, kuri paskiria kitą ekspertą.
4 straipsnis
1. Patariamosios grupės prašymu ir sutarus su Komisija gali būti įkurtos viena ar daugiau darbo grupių specialiems klausimams spręsti. Šias grupes sudaro socialinių ir ekonominių organizacijų paskirti tos srities ekspertai. Taikomos 3 straipsnio 3 dalies nuostatos.
2. Komisija paskiria ir prireikus kviečia ekspertus dalyvauti darbo grupių, nurodytų straipsnio 1 dalyje, susirinkimuose
3. Komisija pirmininkauja darbo grupių, nurodytų straipsnio 1 dalyje, susirinkimams.
5 straipsnis
1. Po konsultacijų su Komisija kiekviena patariamoji grupė pirmojo susirinkimo nuo šio sprendimo taikymo pradžios metu ir pirmojo susirinkimo po dviejų metų laikotarpio, numatyto straipsnio 3 dalyje, metu iš ekspertų išrenka pirmininką šiuo būdu:
a) per pirmąjį balsavimą pirmininkas išrenkamas dviejų trečdalių dalyvaujančių ekspertų balsų dauguma;
b) per kitus balsavimus - paprasta dalyvaujančių ekspertų balsų dauguma; jeigu rezultatas lygus, Komisija pirmininką paskiria laikinai.
2. Pirmojo susirinkimo metu kiekviena patariamoji grupė straipsnio 1 dalyje nustatyta tvarka išrenka du pirmininko pavaduotojus. Pirmininko pavaduotojai renkami iš socialinių ir ekonominių organizacijų, kurioms nepriklauso pirmininkas, atstovų taikant Komisijos nustatytas leidžiančias nukrypti nuostatas.
3. Pirmininkas ir du jo pavaduotojai dirba dvejus metus, ir jų kadenciją galima pratęsti. Pirmininkas negali dirbti ilgiau kaip dvi kadencijas iš eilės.
4. Renkant naują pirmininką grupė turi užtikrinti, kad jis (ji) nepriklauso tai pačiai socialinei ir ekonominei organizacijai kaip jo (jos) pirmtakas.
5. Pirmininkas atsakingas už susirinkimų protokolų glaustų santraukų ataskaitų parengimą.
Komisija gali daryti pirmininko ataskaitos projekto pakeitimus prieš ją išplatinant ir vėliau grupei pritarus.
6 straipsnis
1. I priede nurodytų grupių susirinkimuose gali dalyvauti tik pagal 3 straipsnį paskirti socialinių ir ekonominių organizacijų ekspertai neviršijant kiekvienai organizacijai skirtų vietų skaičiaus, kaip nurodyta II priede. Komisijos atstovai ir pagal šio straipsnio 3, 4 ir 5 dalis pakviesti asmenys taip pat gali dalyvauti. Pirmininkas ir du pavaduotojai dalyvauja susirinkimuose kaip įprasta.
2. Socialinės ir ekonominės organizacijos praneša Komisijai apie ekspertų paskyrimą ne vėliau kaip prieš tris darbo dienas iki susirinkimo.
3. Organizacijos, kuriai paskirta viena ar daugiau vietų grupėje, prašymu grupės pirmininkas, susitaręs su Komisijos personalu, gali pakviesti tos organizacijos Generalinį Sekretorių dalyvauti komiteto susirinkimuose stebėtojo teisėmis.
Tačiau, jeigu organizacijos Generalinis Sekretorius negali dalyvauti, savo stebėtojo vietą jis gali perduoti kitam jo paties paskirtam asmeniui.
4. Stebėtojai teisės kalbėti neturi. Tačiau pirmininkas, gavęs Komisijos sutikimą, gali pakviesti juos pasisakyti.
5. Organizacijos, kuriai paskirta viena ar daugiau vietų, prašymu, jeigu darbotvarkės klausimai yra išimtinai techninio pobūdžio, grupės pirmininkas, gavęs Komisijos sutikimą, gali pakviesti kitus ekspertus, nenurodytus 1 dalyje, dalyvauti grupės svarstymuose.
Komisija savo iniciatyva gali pakviesti bet kokį asmenį, turintį reikiamą kvalifikaciją vienoje iš darbotvarkės sričių, ekspertu dalyvauti grupės svarstymuose.
Pagal šią straipsnio dalį pakviesti ekspertai dalyvauja diskusijose ir svarstymuose tik tuo klausimu, dėl kurio jie buvo pakviesti.
6. Kelionės išlaidas, kurias ekspertai patiria vykdami į grupės susirinkimus, padengia Komisija pagal galiojančias taisykles. Komisija pasilieka teisę nukrypti nuo šios taisyklės. Ekspertams ir stebėtojams už jų darbą neatlyginama.
7 straipsnis
1. Grupių susirinkimus sušaukia Komisija, ir jie paprastai vyksta pagrindinėje Komisijos būstinėje.
2. Grupėms Komisija teikia sekretoriato paslaugas.
8 straipsnis
Pirmininkas, bendradarbiaudamas su Komisija ir pasitaręs su kitų interesų grupe, nusprendžia, kuriuos klausimus įtraukti į dienotvarkę patariamosioms grupėms ne vėliau kaip prieš 25 dienas iki grupės susirinkimo. Paprastai Komisija išsiunčia dienotvarkę socialinėms ir ekonominėms organizacijoms prieš 20 darbo dienų iki susirinkimo, geriausia elektroninėmis priemonėmis.
Kiekvienos grupės pirmininkas savo iniciatyva arba bet kurios atstovaujamos interesų grupės prašymu gali siūlyti Komisijai konsultuoti jo grupę bet kuriuo jos kompetencijai priklausančiu klausimu.
9 straipsnis
Patariamosios grupės aptaria klausimus, kuriais Komisija prašė pateikti nuomonę. Norėdama gauti grupės nuomonę, Komisija gali nustatyti laikotarpį, per kurį ji turi būti pareikšta.
Patariamųjų grupių diskusijos pabaigoje nebalsuojama. Jeigu grupė susitarimą dėl teiktinos nuomonės pasiekia vienbalsiškai, ji suformuluoja bendras išvadas ir prideda jas prie glaustos ataskaitos.
Apie grupės diskusijų rezultatus Komisija praneša Tarybai, jei taip padaryti siūlo grupė.
10 straipsnis
Nepažeidžiant Sutarties 287 straipsnio, jeigu Komisija nurodo, kad prašoma nuomonė arba iškeltas klausimas susijęs su konfidencialia informacija, susirinkimų dalyviai įpareigojami neatskleisti informacijos, kurią sužinojo dirbdami grupėje tuo klausimu.
11 straipsnis
Sprendimas 98/235/EB panaikinamas.
12 straipsnis
Šis sprendimas taikomas nuo 2004 m. gegužės 1 d.
Priimta Briuselyje, 2004 m. balandžio 23 d.